
Felmérés az atomenergia társadalmi elfogadottságáról

Az emberiség villamos-energia iránti szükséglete évről-évre növekszik. A jövő feladata lesz ennek az igénynek a kielégítése. Meg kell találni azokat az ideális energiahordozókat, amelyekkel ez lehetségessé válik. Sokan úgy vélik, hogy a megújuló energiaforrások kínálnak megoldást az energiaszükségletek ellátására, sokan más forrásból fedeznék ezt (pl. nukleáris energia vagy a magfúzióból nyert energia).
A hazai energetikai célok között szerepel a paksi atomerőmű két blokkal történő bővítése. A bővítés körülményei a magyar közvéleményben visszhangot keltettek és keltenek a mai napig is. Többen szólaltak már fel az atomerőmű bővítése ellen, vagy éppen amellett. Ez a problémakör, mint magyar állampolgárt és leendő villamosmérnököt, régóta foglalkoztat.
A dolgozat célja, hogy feltárja a hazai közvélemény állásfoglalását az atomenergia további felhasználásával kapcsolatban. Vizsgálja az atomerőmű bővítés elleni és mellette szóló okokat, a lehetséges kiváltó energiaforrásokat, azok tényleges potenciálját Magyarországon.
A munka, a felmérés, az információgyűjtés alapja kimondottan ehhez a dolgozathoz készített és megszerkesztett, internet alapú kérdőív volt. A válaszok értékeléséből érdekes eredmények születtek.
A dolgozatból kiderül, hogy a válaszadók mekkora hányada támogatja a növekvő energiaigények atomenergiával történő kielégítését, kiderülnek az esetleges negatív hozzáállás okai, valamint választ kapunk arra, hogy a lakosság egy része hogyan képzelné el a jövő energiaforrását, energiaforrásait hazánkban. A dolgozat utolsó része rávilágít a jelen energiahelyzetre, kitekint a jövőre, és elemzi a válaszadók által preferált energiaforrások hazai potenciálját, az atomenergia iránt érzett negatív érzések okainak helyességét, esetleges helytelenségét.



